钦定古今图书集成/明伦汇编/宫闱典/第112卷 > 李惠
## 钦定古今图书集成/明伦汇编/宫闱典/第112卷 > 李惠

按《魏书外戚传》：“惠，中山人，思皇后之父也。父盖，少知
名，历位殿中、都官、二尚书、左将军、南郡公。初，世祖妺
武威长公主，故凉王沮渠牧犍之妻。世祖平凉州，颇
以公主通密计助之，故宠遇差隆，诏盖尚焉。盖妻与
氏以是而出。是后盖加侍中、驸马都尉、殿中都官、尚书左仆射。卒官，赠征南大将军、定州刺史、中山王，谥”
曰庄。惠。弱冠袭父爵，妻襄城王韩颓女，生二女，长即
后也。惠历位散骑常侍、侍中、征西大将军、秦益二州
刺史，进爵为王。转雍州刺史、征南大将军，加长安镇
大将。惠长于思察，雍州厅事，有燕争巢，斗已累日。惠
令人掩获，试命纲纪断之。并辞曰：“此乃上智所测，非
下愚所知。”惠乃使卒以弱竹弹两燕，既而一去一留。
惠笑谓吏属曰：“此留者自计为巢功重，彼去者既经
楚痛，理无留心。”群下伏其聪察。人有负盐负薪者，同
释重担，息于树阴。二人将行，争一羊皮，各言藉背之
物。惠遣争者出，顾谓州纲纪曰：“此羊皮可拷知主乎？”
群下以为戏言，咸无答者。惠令人置羊皮席上，以杖
击之，见少盐屑，曰：“得其实矣。”使争者视之，负薪者乃
伏而就罪。凡所察究，多如此类，由是吏民莫敢欺犯。
后为开府仪同三司，青州刺史，王如故。历政有美绩。
惠素为文明太后所忌，诬惠将南叛，诛之。惠二弟，初
乐与惠诸子同戮，后妻梁氏亦死，青州尽没其家财。
惠本无衅，故天下冤惜焉。惠从弟凤，为定州刺史、安
乐王长乐主簿。后长乐以罪赐死。时卜筮者河间邢
瓒辞引凤云，“长乐不轨，凤为谋主，伏诛。惟凤弟道念
与凤子及兄弟之子皆逃免。”后遇赦乃出。太和十二
年，高祖将爵舅氏，诏访存者，而惠诸从，以再罹孥戮，
难于应命，唯道念敢先诣阙。乃申后妹及凤兄弟子
女之存者。于是赐凤子屯爵柏人侯，安祖浮阳侯，兴
祖安喜侯，道念真定侯，从弟寄生高邑子，皆加将军。
十五年，安祖昆弟四人以外戚蒙见。诏谓曰：“卿之先
世，外内有犯，得罪于时。然官必用才，以亲非兴邦之
选，外氏之宠，超于末叶。从今已后，自非奇才，不得复
外戚谬班抽举。既无殊能，今且可还。”后例降爵，安祖
等改侯为伯，并去军号。高祖奉冯氏过厚，于李氏过
薄，舅家了无叙用，朝野人士所以窃议。太常高闾显
言于禁中。及世宗宠隆外家，并居显位，乃惟高祖舅
氏存已，不霑恩泽。景明末，特诏兴祖为中山太守。正
始初，诏追崇惠为使持节、骠骑将军、开府仪同三司、
定州刺史、中山公。太常考行上言：“案《谥法》，武而不遂
曰壮，谥曰”壮公。兴祖自中山迁燕州刺史，卒，以兄安
祖子侃晞为后，袭先封南郡王，后以庶姓罢王，改为
博陵郡公。侃晞为庄帝所亲幸，拜散骑常侍、尝食典
御。帝之图尔朱荣，侃晞与鲁安等持刀于禁内杀荣。
及庄帝蒙尘，侃晞奔萧衍。